Referat af årsmøde i KU Seniorforum

Onsdag d. 14.5 2025 kl. 17.15-18.05

Årsmødet var indaldt via e-mail d. 1.5. 2025. For mødet var der blevet foreslået følgende dagsorden:

1. Valg af dirigent
2. Godkendelse af dagsorden
3. Forpersonens beretning, godkendelse af samme
4. Kassereren forelægger regnskabet til godkendelse
5. Fastsættelse af kontingent. Bestyrelsen foreslår kontingentet uændret fastsat til 400 kr.
6. Kassereren forelægger sit budget til godkendelse
7. Planlægning og diskussion af fremtidige møder med evaluering af de afholdte (jf. bilag om de afholdte møder i året der gik)
8. Diskussion af KU Seniorforums andre aktiviteter
9. Valg af bestyrelse
10. Valg af revisor
11. Eventuelt

*Til stede ved årsmødet*:

Peter Harder, Niels Kærgård, Heine Andersen, Inger Kjær, Finn Surlyk, Olaf Paulson, Ralf Hemmingsen, Ulla Wewer, Kirsten Hastrup, Margit Warburg, Susanne Knøchel, Robert Feidenhans’l, Ingrid Lund-Andersen, Bente Rosenbeck, Helle Porsdam, Frans Gregersen, Karsten Schou, Anne Holmen, Lene Koch, Hans Henrik Bruun, Per Øhrgaard, Nini Prætorius, Elisabeth Engberg-Pedersen, Una Canger, Jan Faye i alt 25.

Bestyrelsesmedlemmerne Gretty Mirdal, Matthias Mann og Niels Henrik Gregersen var alle bortrejst og havde meldt afbud.

*Før årsmødet var der fagligt møde om Videnskab og engagement hvor Peter Harder indledte og Heine Andersen fungerede som diskutant. I dette møde deltog også Bent Rosenbaum.*

**Ad 1:**

Elisabeth Engberg-Pedersen blev efter forslag fra Helle Porsdam valgt til dirigent.

Dirigenten konstaterede at mødet var lovligt indkaldt og at der af de punkter der ifølge vedtægternes §3 skal være på dagsordenen manglede kun valg af forperson (fordi Helle Porsdam er valgt for tre år) og ’behandling af indkomne forslag’. (Sekretæren, som også er referent, beklager ikke at have givet medlemmerne mulighed for at indsende forslag.)

**Ad 2:**

Dagsordenen blev godkendt.

**Ad 3:**

Helle Porsdam aflagde beretning om årets arbejde. Der har, som det er blevet kutyme, været afholdt tre ordinære medlemsmøder i efteråret 2024 og tre i foråret 2025. Mødernes emne, oplægsholdere og deltagere fremgik af den oversigt som blev udsendt med indkaldelsen til årsmøde. Det fremgår heraf at der er mellem 19 og 26 medlemmer til stede ved møderne.

Bestyrelsen har afholdt et heldagsseminar i oktober som afsluttedes med en middag på restaurant Høst og et møde før medlemsmødet i marts hvor man planlagde årsmødet.

Helle Porsdam refererede at Ingrid Lund-Andersen og Peter Harder havde været værter for et møde med tre af de fire ’tørre’ dekaner på KU (JUR, TEO og HUM var repræsenteret ved Jakob Garff, Karsten Selch Jensen og Kirsten Busch Nielsen; Vibeke Koushede fra SAM havde meldt afbud). Dekanerne havde været meget imponeret af lokalerne og deres hyggelige indretning. Formålet med mødet var at forberede en udflytning til Søndre Campus i takt med at CSS skal rømmes. Tilbuddet på Søndre Campus var at vi kunne få et rum hvori vi kunne opbevare vores ting og holde møder og at vi kunne få mulighed for at booke kontorlokaler på linje med andre. Siden mødet fandt sted, er der imidlertid fundet skimmelsvamp i tre af bygningerne på SC hvilket har forsinket udflytningsplanerne. Dekanerne havde opfordret foreningen til at kontakte rektor da KU Seniorforum er tværgående. Rektor har imidlertid fundet at det ikke gav megen mening at holde møde om Seniorforums langsigtede placering lige nu hvor skimmelsvampen har gjort planerne mere usikre. Foreningen har artikuleret sit ønske om at forblive på CSS og da det ser ud til at planerne om at rømme CSS mindst bliver et par år forsinket, har vi da den respit. Foreningen håber imidlertid at CSS og da særlig bygning 33 vil forblive et KU-lejemål så vi også kan forblive på længere sigt.

Helle Porsdam nævnte efterårets program for medlemsmøderne som er fastlagt som følger:

24. september: Lene Juel Rasmussen med Maria Kristiansen som diskutant om Aldringsforskning

29. oktober: Isak Winkel Holm med Jørgen Peder Steffensen som diskutant om Kierkegaard og klimakastrofen

26. november: Niels Kærgård (og måske Jørgen Søndergaard) om Universitetspolitik i anledning af deres nye bog om emnet.

I serien om Valg & Vilkår taler Kirsten Hastrup d. 21. maj med Frans Gregersen om sin vej gennem antropologien, de valg hun traf og de vilkår hun fik.

I efteråret er det Una Canger der taler om sin vej gennem indianske sprog med Magnus Pharao Hansen. Det bliver d. 18. september.

En gruppe bestående af Peter Harder, Anne Holmen og Frans Gregersen er langt fremme med planerne om en sprogpolitisk høring d. 18. marts 2026. Der er tilsagn om medvirken fra rektor David Dreyer Lassen, fhv. dekan John Renner Hansen og nuværende dekan Kirsten Busch Nielsen samt en række af repræsentanter for ledelsen og de internationalt ansatte.

En anden gruppe bestående af Robert Feidenhans’l og Helle Porsdam arbejder på at etablere et møde eller en møderække om Science Diplomacy.

Ang. Frokostinitiativet, se nedenfor pkt. 8.

Forperson Helle Porsdams årsberetning blev godkendt med klapsalver.

**Ad 4:**

Kasserere Robert Feidenhans’l fremlagde regnskabet.

Aktiviteterne i foreningen er i øjeblikket samlet om møderne. Ved møderne serveres efter de faglige oplæg og diskussionen ost og vin (hvor diskussionerne ofte fortsætter livligt). Kassereren gjorde opmærksom på at det var et stort problem at regnskaberne havde haft forskellig årsafgrænsning. Medlemmerne indbetaler stort set alle deres kontingent i januar når sekretæren udsender reminder om det, og Ku sender os støtte også ved årsskiftet mens møderne jo strækker sig over universitetsåret (dvs. går på tværs af kalenderåret). Det vil i fremtiden være sådan at det regnskab der godkendes på årsmødet, er for det forgangne kalenderår (mens budgettet af naturlige grunde så gælder det kalenderår man ved årsmødet er midt i).

Forslaget til regnskab skal ses på denne baggrund idet det gælder perioden 1.4 2024 til 31.12 204. Det opregner indtægter i form af kontingenter på i alt 27.000 og tilsvarende et forbrug på møderne på 27.938 kr (heri dog også inkluderet bestyrelsens middag som ikke skal stå under samme overskrift (påpeget af revisor)). Der var en international gæst i 2024 (Simone Buitendijk) og nogle vingaver til udefrakommende oplægsholdere (medlemmer får ikke vingaver). Det blev i alt 7794. Foreningens forsikring og gebyrer til banken koster i alt ca. 1200 kr. Dertil kom et forbrug på inventar (betalt af bevillingen fra Collstrops fond) på 13.148. Der resterer af denne bevilling ca. 9.400 kr.

Regnskabet viser at foreningen har en pænt stor formue stadigvæk. Der er således råd til i det kommende år at invitere en eller flere internationale gæster. Der skal genansøges om støtte fra KU for 2026-2029. Der blev spurgt om denne støtte kunne være i fare. Det mente hverken sekretæren eller Ingrid Lund-Andersen: dekanerne havde spurgt hvor meget støtte vi fik og fandt beløbet meget passende.

Foreningens revisor Jens Dolin havde kommenteret regnskabet og hans bemærkninger blev fremlagt. Ud over kommentaren om at middagen efter bestyrelsesseminaret skulle konteres under bestyrelsesarbejde, drejede det sig om Collstrop-sager som efterfølgende er fuldt opklaret.

Med disse bemærkninger godkendtes regnskabet.

**Ad 5:**

Jan Faye foreslog at man i lyset af forholdet mellem fortæringsudgifter og medlemsindtægter skulle vende tilbage til et beløb på 500 kr som kontingent. Dirigenten og andre mente man kunne skære lidt ned på osteindkøbet. Det blev vedtaget at kontingentet foreløbig fortsætter som 400 kr men at sekretæren skærer lidt ned på osteleverancerne.

**Ad 6:**

Kassereren forelagde et budget med en forudset moderat stigning i antallet af medlemmer fra 54 til 60 og en deraf følgende kontingentindtægt på 24.000 hvilket anses at svare til fortæringen på møderne. Herudover forudser budgettet at resten af Collstrop-bevillingen bliver anvendt til indkøb af møbler (og en printer). Dertil kommer vingaver til udefrakommende oplægsholdere, gebyrer til banken, foreningens forsikring og den interne refusion til vores IT-hjælp. Den sidste foreslås sat til 10.000 kr.

Det giver samlet indtægter på 79.000 kr (incl. de 55.000 kr i tilskud fra KU) og udgifter på 43.100 kr; der budgetteres altså med et overskud for 2025 på 35.900 kr.

Kassereren redegjorde for de undersøgelser han havde foretaget for at få afdækket om foreningen kunne få en mobile pay-løsning til at fungere. Resultatet var desværre negativt: Det ville blive omkostningstungt.

Budgettet blev vedtaget med klapsalver.

**Ad 7:**

Der er almindelig tilfredshed med mødeformatet. Lene Koch foreslog et møde om restaurering af kulturarv med udgangspunkt i Nyborg slot-sagen. Hun ville godt stå for mødet. Det blev taget entusiastisk modtaget. Lene Koch koordinerer med forpersonen og sekretæren hvornår mødet kan lægges (i foråret 2026).

**Ad 8:**

Nini Prætorius nævnte det forslag som Gretty Mirdal var fremkommet med om arrangement af månedlige frokoster med medbragt mad og et fagligt oplæg i lokalerne. Det kunne blive ind- og anledning til en mere intensiv anvendelse af lokalerne i dagtimerne. Gretty Mirdal og Ingrid Lund-Andersen går videre med planerne til efteråret. Man behøver ikke smøre sin egen madpakke; der er en kantine på CSS (og Torvehallerne ligger lige i nærheden).

Der blev spurgt til de mentorordninger der er nævnt i vedtægterne. De er ikke blevet til noget, delvis fordi der nu er meget stor opmærksomhed på karriereplanlægning for de yngre medarbejdere på KU gennem hele systemet.

Forslag til andre aktiviteter fra medlemmerne er meget velkomne; de sendes til bestyrelsen v. sekretæren.

**Ad 9:**

Anne Lise Kjær er udtrådt af bestyrelsen (og flyttet fra København). Bestyrelsen har takket hende for hendes meget værdifulde indsats. Alle i bestyrelsen er villige til genvalg, Matthias Mann dog kun som korresponderende medlem. Bestyrelsen foreslår Elisabeth Engberg-Pedersen nyvalgt til bestyrelsen.

Bestyrelsen blev genvalgt og Elisabeth Engberg-Pedersen indvalgt som nyt medlem.

**Ad 10:**

Jens Dolin var villig til genvalg og blev genvalgt med taknemlighed.

**Ad 11:**

Forperson Helle Porsdam redegjorde for forsøget på at få KU til at tage initiativ til at Danske Universiteter (DU) melder sig ind i ISC International Science Council. Så kunne medlemmer af KU Seniorforum repræsentere DU i ISC. Der havde været talt med DU som mente at KU skulle tage sagen op i DUs forskningsudvalg. I den anledning havde Helle Porsdam og Frans Gregersen haft møde med prodekan Hans Bräuner Osborne, SUND, som havde lovet at forelægge sagen for den kommende prorektor for forskningen ved deres overdragelsesforretning. Bräuner Osborne har fungeret som formand for KUs forskningsdekaner.

16.5. 2025 Frans Gregersen